|  |
| --- |
| **ΘΕΜΑ: Αίτημα Ομοσπονδίας Αρτοποιών Ελλάδος για ένταξη στα μέτρα της κυβέρνησης** |

Προς:

- Υπουργό Οικονομικών κ. Σταικούρα Χρήστο

- Υπουργό Εργασίας & Κοιν. Υποθέσεων κ. Βρούτση Ιωάννη

- Υπουργό Ανάπτυξης & Επενδύσεων κ. Γεωργιάδη Άδωνι

Αθήνα, 21.03.2020

Αρ. Πρωτ:4448

Αξιότιμοι κύριοι,

Ούτε μια εβδομάδα δεν συμπληρώθηκε από την πρωτόγνωρη κατάσταση αναστολής λειτουργίας των καταστημάτων αλλά και ουσιαστικής παύσης των εν γένει επαγγελματικών δραστηριοτήτων λόγω της διάδοσης του κορωνοιού.

Διανύουμε μία περίοδο ευθύνης. Η πολιτεία ήδη έλαβε αναγκαία μέτρα τα οποία μόνα τους δεν αρκούν. Η ατομική ευθύνη και η κοινωνική συνείδηση είναι αλληλοτροφοδοτούμενες και αναγκαίες όσο ποτέ άλλοτε. Και με απόλυτη κοινωνική ευθύνη όλοι μας θα συνεχίσουμε να παρέχουμε στον Έλληνα καταναλωτή το καθημερινό του ψωμί. Όμως είμαστε κι εμείς άνθρωποι οι οποίοι διατρέχουμε τον ίδιο κίνδυνο με τους συμπολίτες μας ,αλλά και αυτοαπασχολούμενοι με τις ίδιες οικονομικές υποχρεώσεις απέναντι στους εργαζομένους μας.

Το αρτοποιείο ανήκει στην μεταποίηση. Και ανεξάρτητα από την παραγωγή και την λιανική διάθεση προϊόντων αρτοποιίας ήδη αντιμετωπίζουμε σημαντική μείωση παραγωγής και κατ’ επέκταση τζίρου της τάξης του 70%. Για τις επιχειρήσεις που ανεστάλη η λειτουργία τους με κυβερνητική απόφαση έχουν ληφθεί μέτρα, τα οποία ζητούμε με την παρούσα να επεκταθούν και στις δικές μας επιχειρήσεις οι οποίες εμφανέστατα υπολειτουργούν και πλήττονται από τις συνέπειες της εξάπλωσης της πανδημίας.

Ως εκ τούτου, ζητούμε:

* Να ενταχθούν τα αρτοποιεία στους ΚΑΔ των επιχειρήσεων που θα τύχουν των μέτρων στήριξης που έχει ανακοινώσει η κυβέρνηση για τις επιχειρήσεις,
* Να δοθεί η δυνατότητα χορήγησης του επιδόματος 800 Ε για τον Απρίλιο που έχει προβλεφθεί για τους εργαζομένους στον ιδιωτικό τομέα και για τους εργαζόμενους στα αρτοποιεία μετά από αίτημά τους ( Να ληφθεί υπ’όψιν σε αυτό το σημείο ότι ανάλογα με το αρτοποιείο, πέρα από τους πωλητές/τριες απασχολούνται και αρτεργάτες, ψήστες κλπ, οι οποίοι –λόγω της μείωσης της παραγωγής η οποία είναι πλέον η ελάχιστη – οι περισσότεροι έρχονται εκ του περισσού στην εργασία τους, αφού ούτε προσέλευση υπάρχει ούτε κατανάλωση ιδιαίτερη.)

Συνεπώς, εάν η δέσμη μέτρων που ανακοινώθηκαν σχετικά με την ενίσχυση των επιχειρήσεων και των αυτοαπασχολούμενων διευρυνθεί και συμπεριλάβει τις επιχειρήσεις του κλάδου μας, θα δώσει την δυνατότητα να διατηρηθούν οι υφιστάμενες θέσεις εργασίας στα αρτοποιεία

Για την Ομοσπονδία Αρτοποιών Ελλάδος

Ο Πρόεδρος Ο Γενικός Γραμματέας

Μιχάλης Μούσιος Κώστας Κεβρεκίδης